Inwoners bekommerd oor ontwikkelings in Pta-OosDie Wingate-gholfbaan in Pretoria-Oos. (Foto: Maroela Media) Inwoners van Pretoria-Oos is uiters bekommerd oor die uitwerking wat beplande residensiële ontwikkelings in Wingatepark en Moreletapark op die Moreletakloof-natuurreservaat, eiendomswaarde, padinfrastruktuur en die ekologie kan hê. Dít volg ná sprake dat die spoggerige Wingate-buiteklub en -gholfbaan gesloop gaan word om plek vir 3 000 wooneenhede te maak. ŉ Tweede ontwikkeling word glo ook reg langs die natuurreservaat beplan, wat verskeie inheemse boom- en plantspesies, sampioene en diere huisves. Die reservaat is boonop gedeeltelik van ŉ fontein by die Wingate-gholfbaan afhanklik, wat water na die Rademeyerspruit voer. Dié spruit is die reservaat se hoofwaterbron. Min inligting is egter in dié stadium oor die beplande ontwikkelings beskikbaar, maar meer as 1 000 inwoners het reeds ŉ petisie teen die verkoop van die Wingate-buiteklub geteken. In ŉ brief aan lede van die Wingate-buiteklub het adv. Gerrie Nel, die klub se president, bevestig dat die stigterslede ŉ aanbod van R400 miljoen vir die buiteklub in sy geheel aanvaar het. Die ontwikkelaar, wie se naam aan Maroela Media bekend is, beplan glo om die grond waarop die gholfbaan staan vir ŉ behuisingsprojek te gebruik. Die klub se beheerliggaam, waarvan Nel deel vorm, het die besluit ondersteun aangesien dit aan die beheerliggaam die geleentheid sal bied om insae in die ooreenkoms of proses te lewer. Die Wingate-gholfbaan in Pretoria-Oos. (Foto: Maroela Media) Nel sê indien die beheerliggaam die proses teenstaan, is die stigterslede by magte om die beheerliggaam te ontbind. Die beheerliggaam wil egter nie die aanbod sonder die meerderheidsmandaat van die klub se lede onderteken nie. Maroela Media het vertroulik verneem dat meer as 200 klublede egter teen die verkoop van die eiendom gestem het. Dít is tans die enigste rem op die transaksie, maar volgens Nel berus die finale besluit eindelik by die stigterslede. Nel het aan Maroela Media gesê indien die koop wel deurgaan, sal die klub minstens nog tot 30 Junie volgende jaar deur klublede en lede van die publiek benut kan word. Dit is nie duidelik wat die voornemende ontwikkeling behels nie, maar volgens gerugte beplan die ontwikkelaars om 3 000 wooneenhede op te rig. Maroela Media het ŉ navraag aan die ontwikkelaars gestuur om hul planne te bevestig, maar nog nie terugvoer ontvang nie. Die Moreletakloof-natuurreservaat huisves verskeie boom- en plantspesies. (Foto: Maroela Media) Nel sê egter die beplande ontwikkeling sal, sover sy wete strek, nie laekostebehuising wees nie. Dié gerugte het inwoners nietemin op hol, veral dié wat in aangrensende sekerheidswoonkomplekse woon, aangesien hulle bekommerd is dat die veiligheid in die omgewing, asook die waarde van hul huise, sal afneem. Twee inwoners, wat verkies om anoniem te bly, het aan Maroela Media gesê dat hulle besorg is oor die verlies aan die groen, natuurlike omgewing wat die gholfbaan en -klub bied, asook die moontlike waardevermindering van hul eiendomme. Met dié dat die bouery vir jare kan voortduur, het verskeie inwoners ook hul kommer oor gepaardgaande veiligheidsrisiko’s uitgespreek. “Wanneer daar in gebiede gebou word, lyk dit of inbrake altyd in dié tydperk toeneem. “ŉ Ander ding is natuurlik ook die verlies aan die erfenis en ryk geskiedenis van die Wingate-buiteklub self, die natuurlewe en die waarde wat dit in geheel tot die gemeenskap en lewe toevoeg,” sê een van die inwoners. Inwoners wonder ook of die huidige pad- en rioolinfrastruktuur die toename in nuwe motoriste en mense sal kan hanteer. ŉ Petisie is onlangs van stapel gestuur in ŉ poging om die klub te red. Dit is tot dusver deur 1 270 mense onderteken. Jeannie du Plessis, bestuurslid van Vriende van Moreletakloof. (Foto: Maroela Media) Jeannie du Plessis, bestuurslid van Vriende van Moreletakloof, sê die beplande ontwikkeling in Wingate en ŉ tweede ontwikkeling op ŉ 1,8 ha-erf langs die reservaat in Moreletapark kan ŉ bedreiging vir die reservaat se kosbare waterhulpbronne wees. Benewens reënwater is die reservaat se enigste waterbron die Rademeyerspruit. Die oorsprong van dié spruit is ŉ fontein op die Wingate-gholfbaan. Wat die ontwikkeling in Moreletapark betref, is ontwikkelaars tans besig met ŉ ekologiese studie. Alle terugvoer moet voor 21 Junie ingedien word. Die reservaat het gemiddeld tussen 100 en 120 bokke, sebras en volstruise wat daar rondloop. Daar is ook baie voëls omdat die kloof ŉ natuurlike woud langs die Rademeyerspruit vorm. Die vleiland is uiteraard baie belangrik vir die ekologie van die hele gebied. Volgens Du Plessis is daar verder meer as 400 sampioensoorte in die kloof uitgeken. Vir die behoud en beskerming van dié spesies, sê Du Plessis dit is uiters belangrik om “niks aan die watertoevoer na die reservaat te verander nie”. “Ons water is baie kosbaar. Ons kan dit nie verloor nie. Ons wil ook die suiwer lug behou en die natuurlike omgewing vir die natuurlewe hier bewaar. ’n Nuwe ontwikkeling word glo reg langs die Moreletakloof-natuurreservaat beplan. (Foto: Maroela Media) “Ons is nie teen ontwikkeling nie, maar bekommerd dat dit ten koste van ons reservaat sal plaasvind.” Du Plessis sê die reservaat het egter tot dusver geen inligting oor die beplande residensiële ontwikkeling op ŉ gedeelte van plot 88 van die Garstfontein-plaas (374JR) langs die reservaat ontvang nie. Die kleinhoewe grens aan Rubensteinweg. “Hierdie reservaat is deel van die groen deurgang waar ons kosbare water vloei en insekte, skoenlappers, voëls, diere en reptiele beweeg. Dit moet tot elke prys beskerm en nie ontwikkel word nie.” Du Plessis doen ŉ beroep op die gemeenskap om hul stem by Vriende van die Moreletakloof te voeg, wat as ŉ belanghebbende of geraakte party geregistreer is om aan die ekologiese studie deel te neem. Terugvoer moet voor of op 21 Junie ingedien word. Vir meer inligting kan ŉ e-pos na [email protected] gestuur word.